مَتّیٰ 28
28-نجی باب
عیسانینگ دیرِلیشی
مَرقُس 16:1-10؛ لوقا 24:1-12؛ یوحنا 20:1-10
1سَبَّت گونی گِچِندِن سُنگ، یِکشَنبه گونی، ایر سَحِر بیلِن مَجدَلَلی مریم و بِیلِکی مریم قابری گُرمَگه گیتدیلِر. 2بیردِن گویچلی یِر تیترِدی. خودایینگ بیر پِریشدهسی آسماندان اینیپ، داشی بیر چِته تُغالادی-دا، اُنونگ اوستونده اُتوردی. 3اُنونگ گُرنوشی ییلدیریم یالی نور بِریَردی، لِباسی قار یالی آقدی. 4ساقچیلار قُرقولاریندان یانگا تیتِرِشیپ، اُلی کیمین یِره ییقیلدیلار.
5پِریشده آیالّارا: «قُرقمانگ! مِن سیزینگ صلیبه چویلِنِن عیسانی گُزلِیَندیگینگیزی بیلیَرین. 6اُل بو یِرده یُق. اُل اُز آیدیشی یالی دیرِلدی. بَری گِلینگ-ده، اُنونگ یاتان یِرینی گُرونگ. 7ایندی باسیم گیدیپ، اُنونگ شَگیرتلِرینه: ”عیسی دیرِلیپدیر، اُل سیزدِن اُنگ جلیلَه باریار. سیز اُنی شُل یِرده گُرِرسینگیز“ دییینگ. قولاق آسینگ، مِن سیزه مونی آیداندیرین» دییدی.
8آیالّار قُرقی هِم شاتلیق بیلِن هاولوغیشیپ، قابردان اوزاقلاشدیلار. اُلار یُرتیشیپ، عیسانینگ شَگیرتلِرینه خابار بِرمَگه گیتدیلِر. 9بیردِن اُلارا عیسی ساتاشیپ: «سالام!» دییدی. اُلار هِم اُنونگ یانینا گِلیپ، آیاغینا ییقیلیپ، اُنگا سِجده اِتدیلِر. 10سُنگرا عیسی اُلارا: «قُرقمانگ! بارینگ، دُغانلاریما آیدینگ، جلیلَه گیتسینلِر. مِنی شُل یِرده گُرِرلِر» دییدی.
ساقچیلارینگ گِتیرِن خاباری
11آیالّار هِنیز یُلداقالار، ساقچیلارینگ بیرنَچهسی شَهره باریپ، بُلان هِمّه زاتلاری یُلباشچی کاهینلارا خابار بِردیلِر. 12اُلار یاشولیلار بیلِن ییغنانیشیپ، ماصلاحات گِچیرِنلِریندِن سُنگ، ساقچیلارا کَن پول بِریپ: 13«سیز خالقا: ”گیجه بیز یاتیرقاق، شَگیرتلِری گِلیپ، اُنونگ جِسِدینی اُغورلاپ گیدیپدیرلِر“ دییینگ. 14بو خابار حاکیمینگ قولاغینا باریپ یِتسه، اُنی ایناندیریپ، بیز سیزی قینچیلیقدان دینداراریس» دییدیلِر. 15ساقچیلار پولی آلیپ، اُزلِرینه آیدیشی یالی اِتدیلِر. بو گورّونگ یهودیلِرینگ آراسیندا شو گونه چِنلی هِم دُوام اِدیپ گِلیَر.
اولی وِظیفه
مَرقُس 16:14-18؛ لوقا 24:36-49؛ یوحنا 20:19-23؛ رِسولّاری 1:6-8
16شونلوق بیلِن، اُنبیر شَگیرت جلیلَه، عیسانینگ آیدان داغینا گیتدیلِر. 17عیسانی گُروپ، اُنگا سِجده اِتدیلِر، اِمّا اُلارینگ کَبیری شِک اِتدیلِر. 18عیسی هِم اُلارینگ یانینا گِلیپ: «آسماندا و یِرده هِمّه ایختییارلیق مانگا بِریلدی. 19شُنونگ اوچین هِم گیدینگ-ده، هِمّه میلِّتلِری مِنینگ شَگیردیم اِدینگ، اُلاری آتا، اُغول و مُقادِّس روحونگ آدیندان تَعمید بِرینگ. 20سیزه حُکوم اِدِن هِمّه زاتلاریمی بِرجای اِتمِگی اُلارا اُورِدینگ. مِن دونیَهنینگ آخیرینا چِنلی هِمیشه سیزینگ بیلِن بُلارین» دییدی.
knc_Arab kas_Arab azb_Arab urd_Arab azb_Arab azb_Arab azb_Arab ckb_Arab azb_Arab prs_Arab urd_Arab azb_Arab